RESOLUCIÓN do 22 de agosto de 2008 pola que se publican os requirimentos de emenda de documentación das solicitudes presentadas, así como a apertura de trámite de audiencia a determinados interesados, ao abeiro da Orde do 26 de xuño de 2008 pola que se convoca a selección de entidades colaboradoras para a xestión de subvencións destinadas a que os traballadores autónomos accedan á sociedade da información (procedemento administrativo IN533A, publicado no Diario Oficial de Galicia número 129, do 4 de xullo de 2008).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 29/08/2008

O órgano instrutor do procedemento administrativo de selección das entidades colaboradoras establecido na citada orde reguladora vén de revisar as solicitudes presentadas ao abeiro da dita orde, identificando tanto as solicitudes que se presentaron sen erros e dispoñen de toda a documentación preceptiva, como aquelas solicitudes en que non se reúne algún dos requisitos exixidos.
O artigo 7 da orde de convocatoria dispón: «Por tratarse dun procedemento selectivo, e de conformidade co establecido nos artigos 59.6º b), 60 e 61 da Lei 30/1992, a notificación dos requirimentos de emenda poderase facer mediante publicación no DOG cunha somera indicación do contido do acto así como dos lugares, taboleiros de anuncios ou medios onde poderán acceder os interesados para coñecer o contido íntegro do requirimento. Esta publicación no DOG producirá os mesmos efectos que a notificación individualizada. Nese mesmo acto de publicación no DOG poderanse identificar os lugares, taboleiros de anuncios e medios onde se publicarán os sucesivos actos integrantes deste procedemento administrativo».
Na súa virtude,
RESOLVO:
1. Ordenar a publicación no Diario Oficial de Galicia da relación de solicitudes que reúnen todos os requisitos para a súa selección, segundo o establecido na orde reguladora citada. Esta relación achégase como anexo I - Solicitudes completas da presente resolución.
2. Ordenar a publicación no Diario Oficial de Galicia da relación de solicitudes que non reúnen todos os requisitos para a súa selección, por estaren suxeitas á emenda ou achega de documentación, segundo o establecido na orde reguladora citada. Esta relación achégase como Anexo II - Solicitudes suxeitas a emenda de documentación da presente resolución.
3. Ordenar a publicación no Diario Oficial de Galicia da relación de solicitudes suxeitas a trámite de audiencia, segundo o establecido na orde reguladora citada. Esta relación achégase como Anexo III - Solicitudes suxeitas a trámite de audiencia da presente resolución.
4. Identificar o taboleiro electrónico e o taboleiro físico que se describen nesta resolución, como os medios e lugares onde se publicarán os sucesivos actos integrantes deste procedemento administrativo.
Tanto os solicitantes que se recollen no anexo II como os que se recollen no anexo III poderán obter información detallada dos motivos do requirimento ou, de ser o caso, do trámite de audiencia, accedendo ao taboleiro electrónico dispoñible na páxina web da Consellería de Innovación e Industria, no enderezo:
http://xunta.es/apps/axudas/login.do?cod_cons=IN&cod_proc=533A.
O acceso a ese enderezo tamén pode facerse por navegación desde o enderezo da internet
http://www.conselleriaiei.org
, seleccionando a Oficina virtual, para a seguir acceder á aplicación Internet Expres e dentro desta, escollendo o procedemento IN533A, obxecto da convocatoria. Nesa pantalla disponse dun campo identificado como Taboleiro electrónico.
Para o acceso ao contido do taboleiro electrónico, cada solicitante deberá introducir o Código electrónico existente na parte superior da primeira folla da súa solicitude, que xerou no seu momento coa aplicación de formularios de subvención Internet Expres, o que garante a privacidade no acceso á información. Por outra banda, o número de expediente que identifica cada solicitude nos anexos a esta resolución é un dato que xa dispón cada solicitude obtida correctamente a través da aplicación de formularios e que está incluído ao pé de todas as follas, xunto co CIF da entidade solicitante.
5. Facer indicación expresa a todos os solicitantes recollidos no Anexo II - Solicitudes suxeitas a emenda de documentación de que son requiritos para que no prazo de dez días hábiles, contados a partir do día seguinte ao da publicación da presente resolución no DOG, emenden a falta ou acheguen os documentos preceptivos conforme o recollido no taboleiro electrónico citado. De non o faceren, considerarase que desistiron na súa petición, logo da correspondente resolución, que será ditada nos termos previstos no artigo 42 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
Tamén se fai indicación expresa a todos os solicitantes recollidos no Anexo III - Solicitudes suxeitas a trámite de audiencia de que se lles concede un prazo de dez días hábiles, contados a partir do día seguinte ao da publicación desta resolución no DOG, para que aleguen e presenten os documentos e xustificacións que coiden pertinentes, segundo o disposto no artigo 84 da citada Lei 30/1992.
6. En caso de dúbida, dificultades técnicas ou necesidade de máis información, poderán dirixirse á Dirección Xeral de Promoción Industrial e da Sociedade da Información a través do teléfono 981 54 55 83, do número de fax 981 54 47 06, do enderezo de correo electrónico axudas.dxpisi@xunta.es, ou presencialmente no edificio administrativo de San Caetano, en Santiago de Compostela. Nesta dirección xeral disporase tamén dun taboleiro físico convencional, onde poderá accederse en formato papel á información particularizada para cada un dos solicitantes presentados á convocatoria, recollidos nos citados anexos, o que garante a igualdade no proceso de notificación para todos os solicitantes nun procedemento selectivo, e mesmo para aqueles que non obtiveron un Código electrónico na súa solicitude ao non seguiren as indicacións e medios de axuda para a obtención dos formularios normalizados previstos na convocatoria.
7. Esta resolución non faculta ningún interesado para se considerar como entidade colaboradora, nin faculta ao inicio das actividades de xestión de subvencións recollidas na convocataria, o que terá lugar logo da publicación no DOG das entidades finalmente seleccionadas, de conformidade co disposto no artigo 11 da convocatoria, o que abrirá o prazo de presentación de solicitudes por parte dos traballadores autónomos ante as citadas entidades colaboradoras.
Santiago de Compostela, 22 de agosto de 2008.
P.D. (Orde 31-1-2006; DOG nº 24, do 3 de febreiro)
Por ausencia do secretario xeral
Anxo Ramón Calvo Silvosa
Director xeral de Industria, Enerxía e Minas
Ver referencia pdf "16700D009P059.PDF"